UPRS Sklep III U 127/2024-3, enako tudi , , , 
Sodna praksa Upravnega sodišča, 2024-06-21

procesna sposobnost - delno odvzeta poslovna sposobnost - pravdno nesposobna oseba - skrbništvo - procesna dejanja - izjava volje - naknadna odobritev procesnih dejanj - neodobritev tožbe

Tožnik je pravdno nesposobna oseba, ki sama ne more veljavno opravljati dejanj v sodnih postopkih, tožnikov skrbnik pa njegove vloge ni odobril. Oseba, ki ji je odvzeta poslovna sposobnost za nastopanje v sodnih postopkih oziroma ki je v zvezi s tem postavljena pod skrbništvo, ne sme sama opravljati dejanj v sodnih postopkih. Izjava volje, ki jo poda takšna oseba sama, ne more imeti pravnih posledic v sodnih postopkih. Pravdno nesposobna oseba torej ne more sama veljavno vložiti tožbe. Tudi poimenovanje vloge, ki jo vloži pravdno nesposobna oseba sama, kot tožbe, ne more imeti za posledico, da bi bilo takšno vlogo treba nadalje procesno obravnavati kot tožbo (prim. sklepe Vrhovnega sodišča v zadevah I Up 273/2015, I Up 274/2015, I Up 287/2015, I Up 298/2015 in X Ips 193/2017). Smiselno enako velja tudi glede predloga za oprostitev plačila sodnih taks.

Ugotovi se, da v uvodu tega sklepa navedena vloga tožeče stranke z dne 26. 2. 2024, prejeta 2. 4. 2024, nima pravnega učinka tožbe in predloga za oprostitev plačila sodnih taks.

1. Tožnik je tukajšnjemu sodišču poslal vlogo z dne 26. 2. 2024, poimenovano kot tožba v upravnem sporu (v nadaljevanju vloga). Uvodoma tožnik navaja, da tožbo vlaga zoper sklep prvostopenjskega organa, št. ... B14/23-24 z dne 23. 10. 2023, v nadaljevanju pa se opredeljuje do sklepa in odločbe Ministrstva za kmetijstvo, gozdarstvo in prehrano, št. 3406-80/2023 z dne 31. 1. 2024, ki jo tudi prilaga. Ministrstvo je z navedenim sklepom zavrglo tožnikovo zahtevo za ugotovitev ničnosti, z odločbo pa zavrnilo njegovo pritožbo, ki jo je vložil zoper sklep Zavoda za gozdove, Območna enota Ljubljana, Krajevna enota Vrhnika, št. 3408-04-2778-B014/23-24 z dne 23. 10. 2023, zavrnilo pa tudi njegovo zahtevo za povračilo stroškov postopka. Tožnik predlaga, da se vse odločitve razveljavijo in zadeva vrne v ponovno odločanje. Zahteva tudi povrnitev stroškov postopka upravnega spora in podaja še predlog, da se ga oprosti plačila sodnih taks. Zadeva je bila pri tukajšnjem sodišču vodena najprej pod opr. št. II Upr 215/2024 in nato pod opr. št. III U 127/2024.

2. Navedena tožnikova vloga nima pravnega učinka tožbe in predloga za oprostitev plačila sodnih taks.

3. Sodišče mora ves čas postopka po uradni dolžnosti paziti, ali je tisti, ki nastopa kot stranka, pravdno sposoben ter ali zastopa pravdno nesposobno stranko njen zakoniti zastopnik. To izhaja iz 80. člena Zakona o pravdnem postopku (v nadaljevanju ZPP), katerega določbe se na podlagi prvega odstavka 22. člena Zakona o upravnem sporu (v nadaljevanju ZUS-1) uporabljajo v upravnem sporu, če ZUS-1 ne določa drugače.

4. Po podatkih, ki so sodišču znani iz drugih tožnikovih zadev, je bila tožniku s pravnomočnim sklepom Okrajnega sodišča na Vrhniki, št. N 41/2012 z dne 24. 4. 2014, v zvezi s sklepom Višjega sodišča v Ljubljani, št. I Cp 1985/2014 z dne 1. 10. 2014, delno odvzeta poslovna sposobnost, in sicer za vse aktivnosti, povezane s sodnimi postopki. Zato je bil tožnik z odločbo Centra za socialno delo (v nadaljevanju CSD) Vrhnika, št. 1221-49/2014-09/1 z dne 20. 1. 2015, ki je postala pravnomočna 5. 9. 2015, postavljen pod skrbništvo (1. točka izreka), pri čemer je bilo odločeno, da bo nalogo skrbnika opravljal CSD Vrhnika (2. točka izreka), in sicer ima ta nalogo, da zastopa tožnika v vseh aktivnostih, ki so povezane s sodnimi postopki (3. točka izreka navedene odločbe). S pravnomočnim sklepom Okrajnega sodišča na Vrhniki N 12/2019 z dne 30. 8. 2022 je bil nato zavrnjen tožnikov predlog za prenehanje skrbništva, iz izreka navedenega sodnega sklepa pa izhaja tudi, da je tožnik še naprej postavljen pod skrbništvo in da je njegov skrbnik CSD Ljubljana, Enota Vrhnika, katerega naloga je zastopanje tožnika v vseh aktivnostih, povezanih s sodnimi postopki. Za te aktivnosti oziroma dejanja torej tožnik nima pravdne sposobnosti (77. člen ZPP) in tako sam ne more oziroma ne sme opravljati procesnih dejanj v sodnih postopkih, pač pa ima za to skrbnika.

5. V skladu s prvim odstavkom 78. člena ZPP stranko, ki nima pravdne sposobnosti, zastopa njen zakoniti zastopnik, ki je določen z zakonom ali z aktom, ki ga izda organ, pristojen za socialne zadeve, na podlagi zakona. Procesna dejanja, ki jih pravdno nesposobna oseba opravi sama, se ne upoštevajo (prim. sklep Vrhovnega sodišča X Ips 193/2017 z dne 9. 3. 2017).

6. Ob upoštevanju, da je bila tožniku poslovna sposobnost odvzeta oziroma je postavljen pod skrbništvo za aktivnosti, povezane s sodnimi postopki (ne pa tudi za dejanja v upravnih postopkih), je sodišče postopalo v skladu z 81. členom ZPP, ki sodišču narekuje, da ukrene, kar je potrebno, da bi bila pravdno nesposobna stranka pravilno zastopana; pri tem lahko v skladu s tretjim odstavkom istega člena določi rok za odpravo pomanjkljivosti. Na tej podlagi je sodišče CSD Ljubljana, Enoti Vrhnika, kot tožnikovemu skrbniku in s tem zakonitemu zastopniku v tem sodnem postopku, poslalo zadevno tožnikovo vlogo in ga pozvalo, naj se v roku 30 dni izjavi, ali jo odobrava kot tožbo in predlog za oprostitev plačila sodnih taks. CSD Ljubljana, Enota Vrhnika, se je na poziv odzval z vlogo, št. 1221-49/2014-VRHNI/1066 z dne 30. 4. 2024, dopolnjeno z vlogo, št. 1221-49/2014-VRHNI/1084 z dne 31. 5. 2024, v kateri je izjavil, da ne odobrava tožnikove vloge.

7. Tožnik je torej pravdno nesposobna oseba, ki sama ne more veljavno opravljati dejanj v sodnih postopkih, tožnikov skrbnik pa njegove vloge ni odobril. Kot izhaja iz že povedanega, oseba, ki ji je odvzeta poslovna sposobnost za nastopanje v sodnih postopkih oziroma ki je v zvezi s tem postavljena pod skrbništvo, ne sme sama opravljati dejanj v sodnih postopkih. Izjava volje, ki jo poda takšna oseba sama, ne more imeti pravnih posledic v sodnih postopkih. Pravdno nesposobna oseba torej ne more sama veljavno vložiti tožbe. Tudi poimenovanje vloge, ki jo vloži pravdno nesposobna oseba sama, kot tožbe, ne more imeti za posledico, da bi bilo takšno vlogo treba nadalje procesno obravnavati kot tožbo (prim. sklepe Vrhovnega sodišča v zadevah I Up 273/2015, I Up 274/2015, I Up 287/2015, I Up 298/2015 in X Ips 193/2017). Smiselno enako velja tudi glede predloga za oprostitev plačila sodnih taks.

8. Zaradi vsega navedenega je sodišče, v okviru predhodnega preizkusa tožbe, ob uporabi tretjega odstavka 128. člena ZPP v povezavi z 78. členom tega zakona in prvim odstavkom 22. člena ZUS-1 sklenilo, kot izhaja iz izreka tega sklepa.

9. Sodišče dodaja, da je 7. 6. 2024 prejelo še tožnikovo vlogo z dne 20. 5. 2024, v kateri ta navaja, da sklep sodišča na Vrhniki N 41/12 ni pravnomočen, da se postopek N 12/19 ni začel, da je odločba CSD Vrhnika nična, da CSD Vrhnika ne obstaja več in da naj mu sodišče postavi zastopnika, če ga potrebuje. Tem navedbam sodišče glede na predhodno obrazložitev ni moglo slediti, ampak je štelo, da tudi vloga z dne 20. 5. 2024 nima pravnega učinka. Ob tem dodaja, da iz že navedenih razlogov v nadaljevanju tudi ne bo upoštevalo morebitnih drugih v tem upravnem sporu dospelih tožnikovih vlog (ne glede na njihovo naravo in poimenovanje), saj mora šteti, da so te vloge brez pravnega učinka.

10. Sklepno sodišče pojasnjuje, da glede na zgornjo obrazložitev obveznost plačila sodne takse za tožbo v konkretnem primeru ni nastala, saj lahko nastane le ob vložitvi vloge, ki ima pravni učinek tožbe (1. točka prvega odstavka 5. člena Zakona o sodnih taksah, ZST-1).

Zakon o pravdnem postopku (1999) - ZPP  - člen 77, 78, 78/1, 80, 81, 81/3

Zakon o upravnem sporu (2006) - ZUS-1  - člen 22, 22/1

Opr št. sodišča II stopnje: UPRS Sklep III U 124/2024-3, z dne 21.06.2024, ECLI:SI:UPRS:2024:III.U.124.2024.3

Opr št. sodišča II stopnje: UPRS Sklep III U 121/2024-3, z dne 21.06.2024, ECLI:SI:UPRS:2024:III.U.121.2024.3

Opr št. sodišča II stopnje: UPRS Sklep III U 118/2024-3, z dne 21.06.2024, ECLI:SI:UPRS:2024:III.U.118.2024.3

Opr št. sodišča II stopnje: UPRS Sklep III U 115/2024-3, z dne 21.06.2024, ECLI:SI:UPRS:2024:III.U.115.2024.3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

UPRS Sklep III U 172/2024-7, enako tudi , , , , , , ,